b'\n_START_ARTICLE_\nSis\xc3\xa4ministeri\n_START_PARAGRAPH_\nSis\xc3\xa4ministeri on hallituksen j\xc3\xa4sen, joka vastaa tyypillisesti kansallisesta turvallisuudesta, mukaan lukien poliisi, salainen poliisi, rajavartiolaitos ja mahdolliset terrorismin vastaiset erikoisjoukot. Oikeuslaitos on joskus erillisen oikeusministerin vastuulla. Sis\xc3\xa4ministerill\xc3\xa4 on merkitt\xc3\xa4v\xc3\xa4 voima-asema, koska ministerill\xc3\xa4 on alaisuudessaan aseistettuja joukkoja._NEWLINE_Suomessa virkanimikkeen\xc3\xa4 oli sis\xc3\xa4asiainministeri vuoden 2013 loppuun saakka, ja vuoden 2014 alusta alkaen sis\xc3\xa4ministeri._NEWLINE_Yhdysvalloissa sis\xc3\xa4ministeri on vastuussa l\xc3\xa4hinn\xc3\xa4 liittovaltion hallituksen omistuksessa olevista maista, luonnonvaroista ja kansallispuistoista, kun taas turvallisuus on kotimaan turvallisuusministerin (Secretary of Homeland Security) vastuulla._NEWLINE_Neuvostoliitossa sis\xc3\xa4asiainkomissariaatista k\xc3\xa4ytettiin lyhennett\xc3\xa4 NKVD vuosina 1934\xe2\x80\x931946.'